บล.เอเซียพลัสพลิกโชว์กำไรโต665%
&nbsp;บล.เอเซียพลัส&nbsp; โชว์กำไรไตรมาสแรก 110 ล้านบาท เพิ่มขึ้น 665% จากช่วงเดียวกันของปีก่อน เหตุรายได้ค่านายหน้าซื้อขายหลักทรัพย์- ดอกเบี้ยเงินให้กู้ยืมเพื่อซื้อหลักทรัพย์เพิ่ม
27 เม.ย. 2553

บล.เอเซียพลัส  โชว์กำไรไตรมาสแรก 110 ล้านบาท เพิ่มขึ้น 665% จากช่วงเดียวกันของปีก่อน เหตุรายได้ค่านายหน้าซื้อขายหลักทรัพย์- ดอกเบี้ยเงินให้กู้ยืมเพื่อซื้อหลักทรัพย์เพิ่ม
นายประทีป  ยงวณิชย์  กรรมการผู้อำนวยการ  บริษัทหลักทรัพย์ เอเซีย พลัส ( ASP) เปิดเผยว่า ผลการดำเนินงานไตรมาส 1 สิ้นสุดวันที่ 31 มี.ค.2553 บริษัทมีกำไรสุทธิ 110.22 ล้านบาท กำไรต่อหุ้น 0.05 บาท เพิ่มขึ้น 665% จากช่วงเดียวกันของปีก่อนที่ขาดทุนสุทธิ 19.49 ล้านบาท ขาดทุนต่อหุ้น 0.01 บาท
สาเหตุที่ทำให้กำไรเพิ่มขึ้นมาก เนื่องจากบริษัทมีรายได้จากค่านายหน้าซื้อขายหลักทรัพย์จำนวน 213.02 ล้านบาท เพิ่มขึ้น 83.70% เมื่อเทียบกับช่วงเดียวกันของปี 2552 เนื่องจากปริมาณการซื้อขายหลักทรัพย์เฉลี่ยต่อวันในตลาดหลักทรัพย์ และ ตลาดหลักทรัพย์ MAI เพิ่มขึ้นเป็น 16.756.48 ล้านบาท ในไตรมาสที่ 1 ปี 2553 เปรียบเทียบกับปริมาณการซื้อขายหลักทรัพย์เฉลี่ยต่อวัน 8,851.42 ล้านบาทในไตรมาสที่ 1 ปี 2552 เพิ่มขึ้น 89.31% และบริษัทมีปริมาณการซื้อขายหลักทรัพย์เฉลี่ยต่อวันเท่ากับ 1,718.80 ล้านบาท เปรียบเทียบกับปริมาณการซื้อขายหลักทรัพย์เฉลี่ยต่อวัน 982.16 ล้านบาทในไตรมาส ที่ 1 ปี 2552 เพิ่มขึ้น75.00%
นอกจากนี้มีกำไรจากการซื้อขายหลักทรัพย์และตราสารอนุพันธ์ในไตรมาสที่ 1 ปี 2553 จำนวน 57.64 ล้านบาท เปรียบเทียบกับไตรมาสที่ 1 ปี 2552 มีขาดทุนจากการซื้อขายหลักทรัพย์และตราสารอนุพันธ์ 25.28 ล้านบาท ทั้งนี้เป็นไปตามสภาวะตลาดหลักทรัพย์ที่ราคาปรับตัวสูงขึ้น ขณะที่ดอกเบี้ยเงินให้กู้ยืมเพื่อซื้อหลักทรัพย์ในไตรมาสที่ 1 ปี 2553 จำนวน 14.48 ล้านบาท เปรียบเทียบกับไตรมาสที่ 1 ปี 2552เพิ่มขึ้นร้อยละ 75.72 เนื่องจากบริษัทมีการให้กู้ยืมเพื่อซื้อหลักทรัพย์เพิ่มขึ้น
สำหรับค่าใช้จ่ายรวม 231.96 ล้านบาทเปรียบเทียบกับไตรมาสที่ 1 ปี 2552 เพิ่มขึ้น45.89 ล้านบาท หรือเพิ่มขึ้น 24.66% เป็นผลจากการเพิ่มขึ้นของค่าธรรมเนียมและบริการจ่าย และค่าใช้จ่ายในการดำเนินงานซึ่งการเพิ่มขึ้นของค่าธรรมเนียมและบริการจ่ายสอดคล้องกับการเพิ่มขึ้นของรายได้ค่านายหน้า ส่วนการเพิ่มขึ้นของค่าใช้จ่ายในการดำเนินงาน ส่วนใหญ่มาจากการเพิ่มขึ้นของค่าใช้จ่ายเจ้าหน้าที่การตลาดซึ่งผันแปรตามปริมาณซื้อขายหลักทรัพย์ที่เพิ่มขึ้น